
पर्यटन मंत्रालय
राज्य सभा
लिखित प्रश्न सं0 740
29 नवम्‍बर, 2012/8 अग्रहायण, 1934 (शक)
को दिया जाने वाला उत्तर

मजूली में हेरिटेज एंड इको टूरिज्‍म रिजोर्ट के विकास के लिए निधियां 
740.
श्री बीरेन्‍द्र प्रसाद वैश्‍य:     
 
क्या पर्यटन मंत्री यह बताने की कृपा करेंगे कि: 

(क)  
मजूली में हेरिटेज एंड इको टूरिज्‍म रिजोर्ट के विकास के लिए जारी की गई और उपयोग में लाई गई निधियों का ब्‍यौरा क्‍या है और इसकी वर्तमान स्‍थिति क्‍या है; 
(ख)   क्‍या सरकार ने मजूली द्वीप सहित राष्‍ट्रीय और अंतर्राष्‍ट्रीय स्‍तर पर पूर्वोत्‍तर क्षेत्र की पर्यटन क्षमता पर ध्‍यान केन्‍द्रित करने के लिए कोई विशिष्‍ट योजना बनाई है;    
(ग)  
यदि हां, तो तत्‍संबंधी ब्‍यौरा क्‍या है; और
(घ)
यदि नहीं, तो इसके क्‍या कारण हैं?

          उत्तर
पर्यटन राज्‍य मंत्री  (स्‍वतंत्र प्रभार)         (डॉ. के. चिरंजीवि)
(क):  पर्यटन का विकास एवं संवर्धन मुख्‍यत: राज्‍य सरकारों/संघ राज्‍य क्षेत्र प्रशासनों द्वारा किया जाता है । तथापि, पर्यटन मंत्रालय, भारत सरकार राज्‍य सरकारों/संघ राज्‍य क्षेत्र प्रशासनों को मंत्रालय की विभिन्‍न पर्यटन योजनाओं के अंतर्गत, उनके साथ परामर्श से पहचान की गई पर्यटन संबंधी परियोजनाओं के लिए वित्‍तीय सहायता प्रदान करता है ।

वर्ष 2002-03 के दौरान माजुली में हेरिटेज और ईको-पर्यटन रिजॉर्ट के विकास के लिए स्‍वीकृत, जारी और उपयोग की गई केन्‍द्रीय वित्‍तीय सहायता की कुल राशि 382.25 लाख रूपए थी ।  परियोजना पूर्ण हो गई है और चालू है ।
(ख) से (घ) : पर्यटन मंत्रालय ने पूर्वोत्‍तर क्षेत्र में पर्यटन संभाव्यता पर फोकस करने के लिए निम्‍नलिखित उपाय किए हैं :-
(i) 
विभिन्‍न टीवी चैनलों पर टेलीविज़न अभियान रिलीज करना ।
(ii)
पर्यटन मंत्रालय की संवर्धनात्‍मक वेबसाइट www.incredibleindia.org पर पूर्वोत्‍तर क्षेत्र पर एक अलग खंड को शामिल किया गया ।
(iii)
नई दिल्‍ली में पिछले कुछ वर्षों से वार्षिक रूप से आयोजित किए जा रहे साउथ एशियन ट्रैवल एंड टूरिज्‍म एक्‍सचेंज (एसएटीटीई) में पूर्वोत्‍तर क्षेत्र भारतीय पैवेलियन का थीम रहा है ।
(iv)
प्रचार सामग्री तैयार की गई और भारत एवं विदेश स्‍थित भारत पर्यटन कार्यालय के माध्‍यम से इनका व्‍यापक रूप से वितरण किया गया ।

*******
